Եվս մեկ անգամ «Ելքը» նույն կոշտ ընդդիմությունը ցուցադրեց Երևանի դպրոցների ու փողոցների անվանափոխության հետ կապված: Իբր թե այն փողոցները, որոնք կոմունիստական անուններ են կրում, պետք է անվանափոխվեն: Իսկ Երևանի քաղաքապետարանը, ինչպես և ենթադրվում էր այս արտակարգ շոգ եղանակին, օդորակիչի տակից բավական ծույլ արձագանքելով՝ խոստացավ մտածել այդ մասին: Նման կերպ տրված պատասխանը չի թողնում ոչ մի կասկած, որ «Ելքի» նախաձեռնությունը ոչ մի զարգացում չի ստանալու, քանի որ մեր քաղաքապետարանն ու այլ վարչություններ բազմիցս ապացուցել են, որ իրենց համար «կմտածենք»-ը մի գործընթաց է՝ ժամանակի ոչ մի շրջանակով չսահմանափակվող, անվերջության ձգտող: Իհարկե այն դեպքում, երբ հարցը նրանց հետաքրքիր կամ շահավետ չէ, հակառակ դեպքում արձագանքը կարող է ակնթարթային լինել: